Trelis/gawiki huggingface dataset:
Stigh Lorgan. Is bruachbhaile i ndeisceart Bhaile Átha Cliath é Stigh Lorgan nó Stigh Lorcáin (Ghlactaí leis na leaganacha "Tigh Lorcáin" agus "Teach Lorcáin" san am atá caite) (Béarla: "Stillorgan"). Tá sé suite i limistéar Chontae Dhún Laoghaire-Ráth an Dúin. 
Tá club de chuid Chumann Lúthchleas Gael, Cill Mochuda na Crócaigh suite ann. Bunaíodh an chéad ionad siopadóireachta in Éirinn i Stigh Lorgan sa bhliain 1966. Is é Coláiste Benildus an scoil is mó sa cheantar agus tá dhá ghaelcholáistí sa cheantar.
Rugadh William Orpen i Stigh Lorgan, is tá eastát tithíochta "Orpen" a ainmníodh ina onóir fós le feiceáil ann.
Joan Baez. Is amhránaí, ceoltóir agus cumadóir amhrán í Joan Chandos Baez. Rugadh ar an 9 Eanáir 1941 í, in Oileán Staten, Nua-Eabhrac. Is soprano í, le réimse gutha trí ochtach, agus stíl ghuthach shainiúil aici. 
Bhain sí cáil amach ag tús na 1960idí mar amhránaí tíre. Cé gur chum sí roinnt amhrán (mar shampla "Blessed Are", "Diamonds &amp; Rust") tá níos mó cáil aici ó bheith ag canadh amhrán cumtha ag daoine eile, Bob Dylan ach go háirithe, ach chan sí amhráin cumtha ag The Beatles, The Rolling Stones, Paul Simon agus cumadóirí nach iad freisin.
Ba gníomhaí sóisialta í i rith a saol. Bhí sí gníomhach ar son chearta daonna (sna Stáit Aontaithe agus i dtíortha eile), i gcoinne Chogadh Vítneam, i gcoinne an dá Chogadh Iarácach, ar son na timpeallachta, ar son chearta don lucht leispiach agus aerach agus in aghaidh phionós an bháis. Chaith sí tamall i bpríosún sa bhliain 1967 tar éis léirsithe i gcoinne Chogadh Vítneam. 
Rugadh a máthair in Albain agus a hathair i Meicsiceo. Ba bhaill de Chumann na gCarad é teaghlach Baez. Ba fisiceoir é athair Joan ach dhiúltaigh sé bheith páirteach i dtionscal na n-armadóireachta. 
Phós sí David Harris, gníomhaí frith-choinscríobh, sa bhliain 1968. Bhí mac amháin acu, Gabriel. Cuireadh deireadh cairdiúil leis an bpósadh sa bhliain 1973.
Bratach na Siombáibe. Tá bratach na Siombáibe déanta suas de cúig dhath, glas, buí, dearg agus dubh.
Serie A. Is é an Serie A an tsraith peile is airde san Iodáil. Imríonn 20 clubanna san sraith. Ó nuair a thosaigh sé sa bhliain 1898, tá sé buaite ag seacht gclubanna déag.
Mobile Suit Gundam. Clár teilifíse den chineál anime is ea Mobile Suit Gundam (Seapáinis: 機動戦士ガンダム "Kidō Senshi Gandamu", "Saighdiúir Soghluaiste Gandam") nó MSG uaireanta, atá scríofa agus stiúrtha ag Yoshiyuki Tomino. Léiríodh é den chéad uair sa tSeapáin ar an "Nagoya Broadcasting Network" idir 7 Aibreán 1979 agus 26 Eanáir 1980; craoladh 43 eipeasóid. Ón chéad sraith Gundam sin, is iomaí clár leantach agus clár gaolta a rinneadh.
Atheagraíodh an chéad sraith ina trí scannán don phictiúrlann sa bhliain 1981. Dhear Yoshiyaku Yasuhiko na carachtair agus chuaigh Kunio Okawara i gcúram na dearaí meicniúla, róbó ollmhór an teidil (RX-78-2 Gundam) ina measc.
Bhuaigh an clár duais Animage Anime Grand Prix sna blianta 1979 agus 1980.
Achoimre.
Sa chruinne shamhailteach Ghundam, tharla san UileChéad 0079 gur fhógair an Phrionsacht Zeon a neamhspleáchas ó Chonaidhm an Domhain agus thosaigh cogadh an neamhspleáchais. Tá iarmhairtí díreacha ag an gcoimhlint ar gach ilchríoch an domhain agus ar beagnach gach coilíneacht spáis agus gach lonnaíocht gealaí. Tá an lámh in uachtar ag Zeon trí chineál nua airm: cultacha soghluaiste daonna. Séanann gasra taiscéalaíochta ó Zeon a gcuid orduithe agus ionsaíonn siad bunáit gan chríochnú darbh ainm Side 7 (.i. Taobh 7). De thaisme, faigheann saoránaigh Side 7 arm nua na Conaidhme: an Gundam. Le tacaíocht ó shaighdiúirí Chonaidhm an Domhain ar lonnú ag an iompróir "White Base", téann an fhoireann nua teifeach seo i gcionn oibre chun an Cogadh Bliana Amháin a chur i dtreo eile.
Zeta.
Tá "Mobile Suit Zeta Gundam" ("Kido Senshi Zeta Gandamu" i tSeapáinis. "Culaith Gluaisteach Zeta Gunnadamba" as Gaeilge) ar an gclár de Mobile Suit Gundam. (Sort "sequel" mar a dearfá as Béarla). B’iad na stiúrthóirí ná Yoshiyuki "Bas gach duine" Tomino agus Hikazu Yasuhiko. Na dearthóirí - Kunio Okawara, Mamoru Nagano, Kazumi Fujita. Craoltóir Nagoya Broadcasting Network (agus A.N.N.).
Briotais. Is é is briotais (nó an diamhrachas) ann ná staidéar ar rudaí atá "folaithe", rúndiamhair nó neamhshaolta. Is é an tuiscint atá ag an mbriotaiseoir ar an saol ná go bhfuil an fhírinne folaithe ó shúil an duine, agus go gcaithfidh sé teacht ar an bhfírinne fholaithe sin. Bíonn na briotaiseoirí ag plé le piseoga agus le horthaí, chomh maith leis na reiligiúin éagsúla - go háirithe le reiligiúin mhisteacha ar nós an Ghnóiseachais - ach ní gnách dearcadh ar na reiligiúin mhóra dhomhanda, cosúil leis an gCríostaíocht, le hIoslam nó leis an Hiondúchas, mar shampla - mar "bhriotais". Is féidir ciall briotaise a bhaint as reiligiúin den tsórt seo, ach is gnách leis an gcléir cheartchreidmheach dímheas a bheith acu ar chiallúcháin den chineál seo. Mar shampla, ní bhíonn scoláirí reiligiúnda an Ghiúdachais sásta ar aon nós leis an dóigh a bhfuil an Cabála, nó an leagan briotaisiúil den Ghiúdachas, ag éirí faiseanta i measc na ndaoine cáiliúla i Meiriceá inniu.
Tá an téarma sin, "briotais", cineál uileghabhálach, nó is féidir gach sórt rudaí neamhshaolta, beagnach, nach cuid d'aon mhór-reiligiún iad a aicmiú mar "bhriotais". Bíonn sé deacair acu siúd féin a dhéanann taighde comparáideach ar na reiligiúin an "bhriotais" a shainmhíniú mar rud. Dúirt Nicholas Goodrick-Clarke, ollamh ollscoile in Exeter a bhfuil staidéar déanta aige ar thraidisiúin rúndiamhrachta an Iarthair gurb ionann an bhriotais, go bunúsach, agus tuiscint áirithe ar na cúrsaí reiligiúnda nó neamhshaolta a tháinig ar an bhfód i rith an chéad chúpla aois i ndiaidh bhreith Chríost in Oirthear na Meánmhara, agus gurb iad na príomh-chomhábhair sa mheascán seo ná an Cabála - traidisiún rúndiamhair an Ghiúdachais - an Nua-Phlatónachas, an Gnóiseachas, agus na tráchtais draíochta agus ailceimice a scríobh lucht an Heirméiteachais, is é sin, lucht leanúna Hermes Trismegistus.
An Briotás. Is baile beag í an Briotás ata suite idir Tamhlacht i mBaile Átha Cliath agus Baile Coimín i gContae Chill Mhantáin.
An Ros. Tá níos mó ná áit amháin in Éirinn a bhfuil an t-ainm An Ros air:
An Ros, Contae Bhaile Átha Cliath. Sráidbhaile i dtuaisceart Átha Cliath is ea An Ros (nó Ros Eo). Tá sé suite 25km ó lár na cathrach. Is cuid de Chontae Fhine Gall é freisin.
An Dáréag (scuad de chuid na nÓglach). B'iad an Dáréag nó an Scuad nó an Dá Aspal Déag an t-aonad cáiliúil de chuid Óglaigh na hÉireann a bhunaigh Mícheál Ó Coileáin le cur in aghaidh lucht faisnéise na nGall i rith Chogadh na Saoirse. Bhí an scuad dírithe ar ghníomhairí de chuid na nGall a fheallmharú.
Cúlra.
Ar an 10 Aibreán 1919, d'fhógair an Chéad Dáil go mbeadh sé de pholasaí feasta constáblaí de chuid Chonstáblacht Ríoga na hÉireann a eascoiteannú. San am sin, ní raibh Sinn Féin sásta foréigean d'aon chineál a cheadú go hoifigiúil. Is iomaí constábla a ghéill don bhaghcatáil, don tsíor-áitiú agus don mhion-imeaglú. Mar sin féin, ní dhearna cuid eile de na constáblaí ach éirí ní ba bhagarthaí fós ar na hÓglaigh, agus i Mí Iúil 1919, d'iarr an Coileánach ar Risteárd Mac Aoidh baicle bheag a roghnú le haghaidh feallmharfóireachta.
Na Feallmharfóirí.
B'iad na chéad daoine a roghnaíodh ná Páidín Ó Dálaigh, a bhí i gceannas ar an mbaicle, chomh maith le Mícheál Mac Dónaill, Ben Bairéad, Séamas Ó Conaire, Séan Ó Dúill, Joe Leonard, Pat McCrae, Jim Slattery, agus Bill Stapleton. Bhí siad fostaithe go lánaimseartha, agus tuarastal seachtainiúil á íoc leo.
B'é an Sáirsint Bleachtaire "The Dog" Smith an chéad duine a feallmharaíodh ar ordú an Choileánaigh. Lámhachadh é ar an 30 Iúil 1919 in aice le Droim Conrach i mBaile Átha Cliath. Ina dhiaidh sin, is iomaí duine eile a mharaigh an scuad. Ina measc, bhí péas gan sainéide agus, uaireanta, státseirbhísigh a bhí ag déanamh scime do Shinn Féin. Cuid de sheirbhís faisnéise na nÓglach a bhí sa Scuad, agus an Coileánach i gceannas ar an tseirbhís faisnéise.
Pierce Brosnan. Aisteoir, léiritheoir agus comhshaolaí Éireannach cáiliúil atá lonnaithe i Meiriceá anois, is ea Pierce Brendan Brosnan (Gaeilge: "Piaras Breandán Ó Brosnacháin", 16 Bealtaine, 1953, a rugadh é). Rugadh agus tógadh é san Uaimh, i gContae na Mí, ach bhog é féin agus a mháthair go Londain Shasana nuair a bhí sé aon bhliain déag d'aois, áit a ndeachaigh sé leis an aisteoireacht. Is é an cháil is mó atá ar Brosnan ná go raibh sé i bpáirt spiaire clúiteach na scannán, James Bond, i gceithre scannán de chuid na sraithe sin.
James Bond (Carachtar). Carachtar spiaire ficseanúil a chruthaigh an scríbhneoir Sasanach, Ian Fleming, is ea James Bond. Chruthaigh Fleming an carachtar seo mar charachtar úrscéil ar dtús, sa bhliain 1952. 
Scríobhadh 14 úrscéal faoi agus cuireadh tús le sraith scannán á déanamh faoin gcarachtar ó 1963 i leith. 
Is trí na scannáin is mó atá eolas ag an bpobal ar an gcarachtar.
Dara Ó Cinnéide. Craoltóir agus iar-pheileadóir is ea Dara Ó Cinnéide, a rugadh i gContae Chiarraí ar an 25 Aibreán 1975. D'imir sé le Ciarraí idir 1994 agus 2005, agus tá trí bhonn buaite aige i gCraobh na hÉireann. 
Ag imirt peile.
D'imir Ó Cinnéide a chéad chluiche idirchontae in aghaidh Dhún na nGall sa tSraith Náisiúnta sa bhliain 1994. Bhuaigh sé Craobh na hÉireann den chéad uair sa bhliain 1997, nuair a bhuaigh Ciarraí ar Mhaigh Eo sa chluiche ceannais. D'aimsigh Ó Cinnéide dhá chúl agus cúig chúilín is fiche sa bhliain 2000, ceithre chúilín sa chluiche ceannais. Bhuaigh Ciarraí ar Ghaillimh sa chluiche sin. Bhí sé ina chaptaen ar an bhfoireann a fuair an lámh in uachtar i gcoinne Mhaigh Eo sa chluiche ceannais sa bhliain 2004. Agus é ag glacadh an choirn, thóg sé a óráid ar fad as Gaeilge.
Lean Ó Cinnéide ar aghaidh ag imirt lena chlub An Ghaeltacht go dtí an bhliain 2007. 
Raidió agus teilifís.
Oibríonn sé ina léiritheoir ar an gclár An Saol Ó Dheas ar Raidió na Gaeltachta. Bíonn sé le feiceáil freisin uaireanta ar TG4 mar aoi ar na cláir spóirt.
Is é Dara Ó Cinnéide an láithreoir ar an irischlár seachtainiúil Seó Spóirt ar TG4 anois.
Francach (ainmhí). Is é is francach nó luch Fhrancach nó luchóg mhór ann ná creimire den ghéineas "Rattus". Is iad na cineálacha is tábhachtaí sa ghéineas seo ná an francach donn ("Rattus norvegicus") agus an francach dubh ("Rattus rattus"). Uaireanta, áfach, tugtar "francach" ar chreimirí de chineálacha eile freisin a bhfuil an mhéid chéanna iontu, cé nach bhfuil ach lúb bheag ghaoil acu leis na fíor-fhrancaigh.
Tabhair faoi deara go bhfuil ciall eile leis an bhfocal "francach" i nGaeilge Mhaigh Eo, is é sin, an chearc Fhrancach nó an turcaí.
Bíonn na francaigh níos mó ná na gnáthluchóga (an géineas úd "Mus"). Go ginearálta, bíonn siad níos faide ná dhá cheintiméadar déag (timpeall ar chúig orlaí). 
Na francaigh is mó a bhíonn ar fáil sna tíortha Iartharacha inniu, baineann siad leis an gcineál "Rattus norvegicus", is é sin, an francach donn (cé gur minicí a bhíonn siad liath ná donn). Is féidir leis an bhfrancach donn bheith 25 cm ar fad, agus an t-eireaball ar aon fhad leis an gcabhail (is é sin, 25 cm eile). De ghnáth, bíonn na fireannaigh timpeall ar 350 g ar mheáchan, agus na baineannaigh 100 g níos éadroime, ach is féidir le haonáin mhóra meáchan leath cileagraim a shroicheadh. Bíonn na francaigh ábalta fuaimeanna a aithint go híogair, agus iad ábalta ultrafhuaimeanna a chloisteáil - is é sin, fuaimeanna atá ró-ard ó thaobh na tuine de le go gcloisfeadh an duine iad. Thairis sin, tá bolú maith acu. Dealraíonn sé, áfach, nach bhfuil radharc a súl thar moladh beirte, nó tá siad dathchaoch - is é sin, ní aithníonn siad ach cúpla dath, cosúil leis an duine a bhfuil dathdhaille dhearg-uaine air.
Is uiliteoir - ainmhí uiliteach - é an francach, is é sin, is féidir leis beagnach gach sórt a ithe, idir fheoil agus phlandaí. Agus an méid sin ráite, ní mór cuimhne a choinneáil air gurb é an t-arbhar an cineál bia is tábhachtaí don fhrancach. Taithníonn uibheacha scrofa, macarón agus cáis go mór mór leis na francaigh. Istoíche is mó a bhíonn siad i mbun a gcuid mioscaise, agus níl aon chaill orthu ag snámh, ach is é an difríocht idir an francach donn agus an francach dubh, amach ón dath, nach bhfuil an cineál donn leath chomh maith ag dreapadh agus an cineál dubh. Bíonn na francaigh dhonna an-mhaith ag tochailt, agus iad ábalta cathracha gríobháin de phoill a dhéanamh sa talamh, an dóigh a mbíonn siad ag tochailt rompu. Ainmhí cliste é an francach donn, leis. Sa bhliain 2007, haithníodh go bhfuil meiteachognaíocht ag an bhfrancach donn - is é sin, go bhfuil sé in ann é féin a aithint mar aonán agus a thuiscint go bhfuil sé ag smaoineamh.
Is féidir leis an bhfrancach donn fiu cúig ál a bhreith in aghaidh na bliana, má fhabhraíonn na himthosca dó. Ní bhíonn na baineannaigh ach 21 lá ag iompar, agus bíonn timpeall ar seacht gcinn bheaga san ál de ghnáth, cé gur féidir fiú ceithre cinn déag a bheith ann uaireanta. Is féidir don fhrancach aois trí bliana a bhaint amach, ach faigheann an chuid is mó acu bás roimh dheireadh an chéad bhliain acu.
Ian Fleming. B'údar, iriseoir agus mairnéalach cabhlaigh le linn an Dara Cogadh Domhanda é Ian Lancaster Fleming (28 Bealtaine 1908 – 12 Lúnasa 1964). Is é an cháil is mó atá air ná gur chruthaigh sé carachtar an spiaire James Bond, fear ar scríobh sé 12 úrscéal agus naoi ngearrscéal faoi, chomh maith leis an scéal do pháistí, "Chitty Chitty Bang Bang".
An Bhinn Bhorb. Sráidbhaile é an Bhinn Bhorb i gCo. Thír Eoghain. Tá sé suite díreach ar an teorainn le contae Ard Mhacha. Tá an bhinn féin, as a bhfuil an sráidbhaile baiste, os cionn na habhann ar thaobh Thír Eoghain. Is ar a mullach sin atá an caisleán tógtha; cé gur seandún atá ann, is Sasanach de mhuintir Wingfield, sa 17ú haois a thóg an caisleán atá fós ann. 
Cath na Binne Boirbe, 1646: bhí bua ag Eoghan Rua Ó Néill anseo ar Munroe Shasana.
John Banville. Scríbhneoir, úrscéalaí agus scriptscríbhneoir de chuid na hÉireann é John Banville (rugadh i Loch Garman ar 8 Nollaig 1945). Bronnadh an Duais Man Booker ar Banville as an 18ú húrscéal aige, "The Sea", agus an Duais Franz Kafka i mí Bealtaine, 2011. Ó am go chéile scríobhann sé faoin ainm chleite Benjamin Black. 
Saol.
Tógadh i Loch Garman é, áit ar fhreastal sé ar mheánscoil Naomh Peadar. B'é an duine ba óige de thriúr é. An chéad phost a bhí aige ná mar oifigeach chléireach le hAer Lingus. 
Bhí cónaí air i Stáit Aontaithe Mheiriceá i rith an bhliain 1968-9 sular fhill sé ar Éirinn. Earcaíodh é mar fhotheagrathóir ar an nuachtán "The Irish Press". I rith an tréimhse seo is ea a chuir sé peann le pár agus a fhoilsíodh an chuid is túisce dá shaothar. Bhí post aige leis "The Irish Times" freisin. 
Bhí sé ina bhall de Aosdána ar feadh seal sular éirigh sé as, le deis a thabhairt do ealaíontóir éigean eile.
Saothar.
Stíl.
Deirtear gur saor fhocail den scoth sa Bhéarla é Banville. De ghnáth is cuir síos ar saol fear scothaosta, a bhíonn idir lámha aige agus an fear ag breathnú siar ar a shaol atá casta ag eachtra tábhachtach a mhúnlaíonn a shaol is a dhearcadh. Tá réalachas, neamhréalachas, fírinne, bréaga agus samhlaíocht fite fúite le chéile go minic sa chaoi nach bhfuil tuiscint dearfa ar a bhfuil ar siúl ag an léitheoir.
The Star-Spangled Banner. Is é The Star-Spangled Banner () amhrán náisiúnta na Stát Aontaithe. Ba é an file amaitéarach Francis Scott Key a chum an téacs sa bhliain 1814. Dhá bhliain roimhe sin, bhí na Stáit Aontaithe agus Sasana ag cur cogaidh ar a chéile, agus le linn an chogaidh seo, chonaic Key an cath a cuireadh faoi Baltimore i Maryland le linn an chogaidh seo. Chuaigh na longa cogaidh Sasanacha i dtír i mBá Chesapeake, ach d'éirigh leis na saighdiúirí a bhí ar garastún i bhFort McHenry, dúnfort in aice le Baltimore, stop a chur le hionsaí na Sasanach. Ní raibh i gceist leis an amhrán ar dtús ach dán a chum Key leis an eachtra seo a chur i míotar, agus is é an teideal a chuir sé air ná "The Defense of Fort McHenry".
Maidir leis an bhfonn, ní raibh ann ach amhrán ólacháin ó Shasana ar dtús, "To Anacreon in Heaven", agus ba é an ceolchumadóir Sasanach John Stafford Smith a chum é. Bhí na Meiriceánaigh an-doirte don fhonn, agus is iomaí cineál líricí a chuir siad leis.
Níor glacadh go hoifigiúil leis an mBratach Ghealréaltach mar amhrán náisiúnta ach sa bhliain 1933, nuair a bhí Herbert Hoover ina Uachtarán ar na Stáit Aontaithe. Bhí stádas oifigiúil ag an amhrán i gCabhlach na Stát Aontaithe ón mbliain 1889, agus bhítí á sheinm mar fháilte roimh an Uachtarán go hoifigiúil ón mbliain 1916. 
Roimh an mBratach Ghealréaltach, bhí úsáid á baint as amhráin thírghráúla eile, go háirithe as "Hail, Columbia", a cumadh an chéad uair mar fhonn máirseála don Uachtarán George Washington.
Is féidir an Bhratach Ghealréaltach a chanadh as Gaeilge. Ba é an tAthair Eoghan Ó Gramhnaigh a chum an leagan Gaeilge thíos. 
Téacs Gaeilge.
An tAthair Eoghan Ó Gramhnaigh a d'aistrigh ón mBéarla don iris An Gaodhal. Is é an tAth. Domhnall Ó Morchadha a scríobh na nótaí dearga in eagrán a bhí idir lámha aige féin; is é a chnuasaigh an tsraith atá in Ollscoile na Gaillimhe. Bhí an t-aistriúchán seo á scaoileadh timpeall ar an liosta ríomhphoist GAELIC-L thiar sna 1990idí.
Mol Ní Mhaoileoin (amhrán). Amhrán tíriúil é Mol Ní Mhaoileoin (Béarla: "Molly Malone", nó "Cockles and Mussles") a bhfuil meas "amhrán náisiúnta Bhaile Átha Cliath" air. Is é is ábhar don amhrán ná scéal spéirbhean a bhí ina mangaire éisc sa chathair agus a fuair bás go hóg.
Stair.
Níl Mol Ní Mhaoileoin bunaithe ar aon phearsa stairiúil. Tháinig an bailéad a ó pheann James Yorkston ó Dhún Éideann timpeall na bliana 1880. Chraol TG4 clár faisnéis, “Scéalta Átha Cliath – Molly Malone”, sa bhliain 2011. Tá formhór na saineolaithe, dar leis an gclár seo, den tuairim gur cumadóireacht is ea scéal Mholly agus bhí trácht ar an amhrán seo in Albain den chéad uair.
An meascán den ghreann is den traigéid atá ann, is é faisean na linne is bun leis, nó bhí amhráin den chineál seo á gcumadh go fairsing san am, faoi thionchar "O my darling Clementine". 
Béaloideas.
Bíonn scéalta éagsúla ag dul timpeall faoi phearsa Mhol Ní Mhaoileoin, cuid acu ag tabhairt le fios go gcaitheadh sí na laethanta ag díol éisc agus na hoícheanta ag dul le striapachas. De réir scéalta eile, bhí sí ar an mbeagán banmhangairí éisc "nach" raibh ag cleachtadh meirdreachais mar shlí bheatha breise.
Sa bhliain 1987, tógadh dealbh i Sráid Grafton i mBaile Átha Cliath le cuimhne a choinneáil ar Mhol Ní Mhaoileoin. Bíonn leasainmneacha leathgháirsiúla ag muintir na háite ar an dealbh, ós rud é go gcuireann sí in iúl go raibh cíocha móra éiritheacha ag Mol. Thairis sin, taispeánann an dealbh Mol ag caitheamh éadaí na seachtú haoise déag, nuair a bhí sé faiseanta ag na mná cuid mhór dá gcíocha a fhágáil ris. 
An bailéad agus saol na cathrach.
Tá an sobalscéal Éireannach "Fair City" ainmnithe as tús an leagain Bhéarla den amhrán seo ("In Dublin's fair city..."). 
Is gnách le lucht tacaíochta Chumann Lúthchleas Gael i mBaile Átha Cliath, lucht tacaíochta fhoireann rugbaí Chúige Laighean, agus fhoireann rugbaí na hÉireann an t-amhrán a chanadh leis na lúthchleasaithe a spreagadh chun teagmhála.
Joe Higgins. Is iarpholaiteoir Éireannach é Joe Higgins (Gaeilge: "Seosamh Ó hUiginn)". Rugadh é ar an 1 Bealtaine 1949. Ba é Higgins an t-aon Teachta Dála ón Pháirtí Sóisialach idir 1997 agus 2007. Chaill sé a shuíochán san olltoghchán sa bhliain 2007, ach bhí sé ina TD arís ó 2011 go dtí 2016.
Luathshaol.
Rugadh é i Lios Póil i gContae Chiarraí sa bhliain 1949. D'fhreastail sé ar Scoil na mBráithre Chríostaí sa Daingean. I ndiaidh sin, thosaigh sé ag staidéar chun bheith ina shagart. Cuireadh go dtí coláiste cléireach i Minnesota sna Stáit Aontaithe san 1960í é mar chuid dá chuid oiliúna. Bhí agóidí frith-Chogadh Vitneaim agus an feachtas Chearta Sibhialta ar siúl ag an am agus bhí tionchar acu siúd ar a dhearcadh polaitiúil.
D'fhill sé go hÉirinn agus bhain sé céim amach sa Bhéarla agus sa Fhraincis i gColáiste na hOllscoile, Baile Átha Cliath. Chaith sé tamall ag múineadh i scoileanna lárchathracha i mBaile Átha Cliath. 
Polaitíocht.
Chuaigh sé isteach i bPáirtí an Lucht Oibre nuair a bhí sé mar mhac léinn agus bhí sé gníomhach sa Militant Tendency ("An Claonadh Míleatach"), grúpa den eite chlé sa pháirtí. Dibríodh Higgins agus daoine eile san Militant Tendency sa bhliain 1989. Bhunaigh siad "Militant Labour" ach thosaigh an páirtí ar úsáid a bhaint as an ainm "An Páirtí Sóisialach" sa bhliain 1996.
Toghadh Higgins mar bhall de Chomhairle Chontae Fhine Gall sa bhliain 1991 agus bhí sé ina bhall den Chomhairle go dtí 2004. Toghadh é mar Theachta Dála sa bhliain 1997 i nDáilcheantar Bhaile Átha Cliath Thiar. Toghadh arís é in Olltoghchán 2002. 
Chaill sé a shuíochán sa bhliain 2007 ach d'éirigh leis é a bhuachan arís in Olltoghchán 2011, tar éis dó a bheith tofa mar Fheisire de chuid Pharlaimint na hEorpa ar son Bhaile Átha Cliath i 2009. Do thoghchán ginearálta 2011 tháinig aontas coiteann de chuid na heite clé, darbh ainm Comhghuaillíocht na hEite Clé Aontaithe le chéile le dul in iomaíocht leis na páirtithe eile.
Níor ghlac Higgins páirt san Olltoghchán 2016.
Roddy Doyle. Scríbhneoir is drámadóir Éireannach is ea Roddy Doyle (Ruaidhrí Ó Dúill) a rugadh i gCill Bharróg, Baile Átha Cliath, 8 Bealtaine 1958.
Saol.
Tógadh i gCill Bharróg é. Bhain sé amach céim i mBéarla agus tíreolaíocht i gColáiste na hOllscoile, Baile Átha Cliath. 
Chaith sé tréimhse fada ag múineadh sular luigh sé isteach go lánaimseartha leis an scríbhneoireacht sa bhliain 1993. 
Rinneadh scannáin de chuid dá úrscéalta. Bhain sé an Booker Prize sa bhliain 1993. 
Tá cónaí air i mBaile Átha Cliath lena bhean chéile Belinda agus tá triúr clainne orthu.
Gníomhaíochas.
Eagraíocht é "Fighting Words" a bhunaigh Roddy Doyle agus Sean Love i mBaile Átha Cliath sa bhliain 2010 chun an scríbhneoireacht chruthaitheach a spreagadh i measc páistí agus daoine óga faoi mhíbhuntáiste.
Cuireann an cumann ceardlanna ar fáil anois do dhaoine ó gach cineál cúlra. 
Cuireadh tús sa bhliain 2019 le "Fighting Words" i gConamara.
Saothar.
Tá leabhar leis, ‘Deireadh Seachtaine Craiceailte’ (‘Mad Weekend ’) le fáil as Gaeilge.
Scorbach. Is éard is scorbach ann ná galar a thagann ar dhaoine nach bhfuil ag fáil a ndóthain vitimín C (aigéad ascorbach) as a gcuid bia. Is iad na hairíonna a bhaineann leis an scorbach ná spotaí sa chraiceann agus cur fola na seicní smugacha. Má fhágtar an galar ag dul chun donais, tosóidh an drandal ag cur fola freisin, agus na fiacla ag titim amach. Iompóidh na spotaí sa chraiceann ina gcneánna oscailte, agus sa deireadh, gheobhaidh an t-othar bás.
Is galar é an scorbach a raibh aithne ag na sean-Ghréagaigh féin air. Bhíodh sé an-choitianta i measc na mairnéalach agus na bhfoghlaithe mara nach raibh teacht acu ar thorthaí ná ar chaora a mbeadh an vitimín iontu. Is fada a bhí a fhios ag na daoine go raibh lusanna ann a leigheasfadh an scorbach go sciobtha, ach ní bhfuarthas an chéad tuiscint ar an scorbach mar ghalar easpa roimh an ochtú haois déag. Sa bhliain 1753, áfach, d'fhoilsigh James Lind, lia de chuid Chabhlach na Breataine Móire, tráchtas faoin scorbach, agus é ag tagairt do na horáistí is do na torthaí citris eile mar leigheas maith ar an scorbach.
Trey Parker. Is beochantóir, scríbhneoir scannán, stiúrthóir scannán, aisteoir gutha, aisteoir agus ceoltóir Meiriceánach é Randolph Severn "Trey" Parker III (19 Deireadh Fómhair 1969 a rugadh é). Is é an cháil is mó atá air ná gurbh é duine de chruthadóirí na sraithe beoite, South Park, in éineacht le Matt Stone.
Matt Stone. Is beochantóir, scríbhneoir scannán, stiúrthóir, léiritheoir, aisteoir gutha, aisteoir agus ceoltóir Meiriceánach é Matthew Richard "Matt" Stone (26 Bealtaine 1971 a rugadh é). Is é an cháil is mó atá air ná gurbh é duine de chruthaitheoirí na sraithe beoite, South Park, in éineacht le Trey Parker.
Amharclann an Gheata. Is amharclann i mBaile Átha Cliath í Amharclann an Gheata (Béarla: "The Gate Theatre"). Bhunaigh Mícheál Mac Liammóir agus Hilton Edwards í sa bhliain 1928. Tá sí le fáil ag 1 Rae Cavendish i gCearnóg Pharnell.
Stair na hAmharclainne.
Ar an 13 Deireadh Fómhair 1928, d'oscail Amharclann an Gheata don chéad uair, le léiriú Peer Gynt (Henrik Ibsen). Ach reáchtáladh an dráma sin sa Phéacóg (Amharclann na Mainistreach).
Abhcóide. Is ionann abhcóide agus dlíodóir de chineál áirithe, i gcuid mhaith de thíortha an dlí choitinn.